PMIndiaData/PMIndiaSum huggingface dataset:
ৰাষ্ট্ৰীয় পুষ্টি অভিযান আৰম্ভ কৰাৰ বাবে কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কালি অনুষ্ঠিত কেবিনেট বৈঠকত ২০১৭-১৮ বৰ্ষৰ পৰা তিনি বছৰৰ বাবে ৯০৪৬.১৭ কোটি টকা ধাৰ্যৰে ৰাষ্ট্ৰীয় পুষ্টি অভিযান আৰম্ভ কৰিবলৈ অনুমোদন জনায়। বৈশিষ্ট্যসমূহঃ ১. এনএনএমে এক শীৰ্ষ সংস্থা হিচাপে মন্ত্ৰালয়ৰ অন্তৰ্গত সকলো পুষ্টিজনিত বিষয়ৰ নিৰীক্ষণ, পৰামৰ্শ, লক্ষ্য নিৰ্ধাৰণ আৰু তত্বাৱধান কৰিব। ২. এই প্ৰস্তাৱত সন্নিৱিষ্ট বিষয়বোৰ হৈছেঃ অপুষ্টিজনিত দিশবোৰ মোকাবিলা কৰাত বৰঙণি যোগোৱা আঁচনিসমূহৰ মেপিং কৰা। এক অতি শক্তিশালী সন্মিলিত প্ৰক্ৰিয়াৰ প্ৰৱৰ্তন কৰা। আইচিটিভিত্তিক সময়সাপেক্ষ নিৰীক্ষণ পদ্ধতি। ৰাজ্য/কেন্দ্ৰীয় শাসিত অঞ্চলসমূহক লক্ষ্যত উপনীত হোৱাত প্ৰোৎসাহিত কৰা। তথ্য-প্ৰযুক্তি নিৰ্ভৰ সঁজুলি ব্যৱহাৰৰ বাবে অংগনৱাড়ী কৰ্মীসকলক প্ৰোৎসাহিত কৰা। অংগনৱাড়ী কৰ্মীসকলে ব্যৱহাৰ কৰা পঞ্জীয়ন বহীৰ বিলুপ্তিকৰণ। অংগনৱাড়ী কেন্দ্ৰৰ শিশুসকলৰ উচ্চতাৰ জোখ লোৱা ব্যৱস্থাৰ প্ৰৱৰ্তন। সামাজিক হিচাপ-নিকাচ। পুষ্টি সম্পদ কেন্দ্ৰ স্থাপনৰ জৰিয়তে বিভিন্ন কাম-কাজত জনসাধাৰণক জড়িত কৰিবলৈ জন আন্দোলন গঢ়ি তোলা। মুখ্য প্ৰভাৱঃ এই আঁচনিৰ লক্ষ্য হৈছে পুষ্টিহীনতা, এনিমিয়া আৰু কম ওজনৰ শিশু জন্ম হোৱা ইত্যাদি সমস্যাবোৰ হ্ৰাস কৰা। এই আঁচনিয়ে উন্নত নিৰীক্ষণ, সময়ানুৱৰ্তী সতৰ্কতা ইত্যাদিৰ মাজত যোগসূত্ৰ ৰক্ষা কৰাৰ লগতে নিৰ্দিষ্ট লক্ষ্য উপনীত হোৱাত ৰাজ্য/কেন্দ্ৰীয় শাসিত অঞ্চলবোৰক মন্ত্ৰালয়ৰ জৰিয়তে প্ৰোৎসাহিত কৰিব। লাভলাভ আৰু পৰিসৰঃ এই আঁচনিৰ দ্বাৰা ১০ কোটিতকৈ অধিক লোক উপকৃত হ’ব। সকলো ৰাজ্য আৰু জিলাক সামৰিব লগা এই আঁচনিৰ অধীনত ২০১৭-১৮ বিত্তীয় বৰ্ষত প্ৰথম পৰ্যায়ত ৩১৫খন জিলা, ২০১৮-১৯ বিত্তীয় বৰ্ষত ২৩৫খন জিলা আৰু ২০১৯-২০ বিত্তীয় বৰ্ষত বাকী থকা জিলাসমূহ সামৰি লোৱা হ’ব। বিত্তীয় অনুমোদনঃ ২০১৭-১৮ বৰ্ষৰ পৰা তিনিবছৰৰ বাবে ৰাষ্ট্ৰীয় পুষ্টি অভিযানৰ বাবে ৯০৪৬.১৭ কোটি টকা ধাৰ্য কৰা হৈছে। এই পুঁজি চৰকাৰী বাজেটীয় সমৰ্থন(৫০%) আৰু ৫০% ধন আইবিআৰডি অথবা অন্যান্য এমডিবিৰ জৰিয়তে সংগ্ৰহ কৰা হ’ব। চৰকাৰী বাজেটীয় সমৰ্থন কেন্দ্ৰ আৰু ৰাজ্য/কেন্দ্ৰীয় শাসিত অঞ্চলৰ মাজত ৬০:৪০ যদিও উত্তৰ-পূৰ্বাঞ্চল আৰু হিমালয়ান ৰাজ্যসমূহৰ বাবে ৯০:১০ আৰু কেন্দ্ৰীয় শাসিত অঞ্চলৰ সকলো পুঁজি কেন্দ্ৰীয় চৰকাৰে বহন কৰিব। তিনি বছৰত এই আঁচনিৰ বাবে কেন্দ্ৰীয় চৰকাৰে ব্যয় কৰিবলগীয়া পুঁজিৰ পৰিমাণ হৈছে ২৮৪৯.৫৪ কোটি টকা। কাৰ্যকৰীকৰণৰ কৌশল আৰু লক্ষ্যঃ তৃণমুল পৰ্যায়ৰ পৰা কাৰ্যকৰী হ’বলগীয়া এই আঁচনি বলবৎ কৰাৰ ক্ষেত্ৰত সম্পূৰ্ণ নিৰীক্ষণ কৰা হ’ব। ২০১৭-১৮ পৰা ২০১৯-২০২০ লৈ ৰাষ্ট্ৰীয় পুষ্টি অভিযান তিনিটা পৰ্যায়ত কাৰ্যকৰী কৰা হ’ব। ৰাষ্ট্ৰীয় পুষ্টি অভিযানৰ লক্ষ্য হৈছে মুজুৰা লগা(সঠিকভাৱে বিকাশ নোহোৱা), পুষ্টিহীনতাত ভোগা, এনিমিয়া(শিশু, মহিলা আৰু কিশোৰী) আৰু প্ৰতি বছৰে ২%, ২%, ৩% আৰু ২% কৈ কম ওজনৰ শিশুৰ জন্ম ইত্যাদি সমস্যাবোৰ হ্ৰাস কৰা। প্ৰতি বছৰে মুজুৰা লগা(সঠিকভাৱে বিকাশ নোহোৱা) সমস্যাৰ যদি অতি কমেও ২%কৈ হ্ৰাস পায়, তেন্তে বৰ্তমানৰ ৩৮.৪%(NFHS-4)ৰ বিপৰীতে ২০২২ত এই হাৰ ২৫% লৈ হ্ৰাস কৰিব পৰা যাব। (Mission 25 by 2022). পটভূমিঃ প্ৰত্যক্ষ বা পৰোক্ষভাৱে শিশু(০-৬ বছৰ), গৰ্ভৱতী মহিলা আৰু প্ৰসূতি মাতৃৰ পুষ্টিজনিত দিশৰ সৈতে জড়িত কেইবাখনো আঁচনি আছে। তৎসত্বেও দেশ অপুষ্টি আৰু ইয়াৰ লগত জড়িত সমস্যা অতি ভয়াবহ। সেই আঁচনিবোৰ সন্মিলিতভাৱে উপযুক্ত ৰূপত নিৰীক্ষণ নকৰাৰ পৰিপ্ৰেক্ষিতত ভাল ফল পাবলৈ সক্ষম হোৱা নাই। সেয়েহে ৰাষ্ট্ৰীয় পুষ্টি অভিযানৰ জৰিয়তে সময়সাপেক্ষ নিৰীক্ষণ সম্ভৱ হোৱাকৈ সকলো বিভাগৰ মাজত সন্মিলিত ভাৱে প্ৰচেষ্টা গ্ৰহণ কৰা হৈছে।
বিশ্ব শৌচালয় দিৱস উপলক্ষে প্ৰধানমন্ত্ৰীৰ বক্তব্য

তলত বিশ্ব শৌচালয় দিৱস উপলক্ষে প্ৰধানমন্ত্ৰী শ্ৰী নৰেন্দ্ৰ মোদীৰ বক্তব্য আগবঢ়োৱা হ’ল। “সমগ্ৰ দেশতে স্বচ্ছতা আৰু অনাময় ব্যৱস্থা উন্নত কৰাৰ বাবে আমাৰ যি প্ৰতিশ্ৰুতি, আজি বিশ্ব শৌচালয় দিৱস উপলক্ষে তাক পুনৰ দোহাৰিছো। আমি ভাৰতত যোৱা চাৰি বছৰত যি তীব্ৰ গতিত অনাময় ব্যৱস্থা উন্নত হৈছে, তাক লৈ গৌৰৱান্বিত। স্বচ্ছ ভাৰত তথা উন্নত অনাময় ব্যৱস্থা সুনিশ্চিত কৰাতো এক গণ আন্দোলনত পৰিণত হৈছে। মূলতঃ মহিলা আৰু যুৱ প্ৰজন্মক ধৰি মুঠ ১৩০ কোটী ভাৰতীয়ই এই আন্দোলনৰ গুৰি ধৰিছে।স্বচ্ছ ভাৰতৰ সপোন বাস্তৱায়িত কৰিবলৈ দেহেকেহে লগা সকলোকে মই অভিনন্দন জনাইছো।”
ইৰাণ আৰু ইৰাকত হোৱা ভূমিকম্পত নিহতসকলৰ বাবে প্ৰধানমন্ত্ৰীৰ শোকপ্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীয়ে ইৰাণ আৰু ইৰাকত হোৱা ভূমিকম্পত পতিত হৈ নিহত হোৱা ব্যক্তিসকললৈ শ্ৰদ্ধাঞ্জলি জ্ঞাপন কৰিছে। “ইৰাণ আৰু ইৰাকত হোৱা ভূমিকম্পত পতিত হৈ নিহত হোৱা ব্যক্তিসকললৈ শ্ৰদ্ধাঞ্জলি জ্ঞাপন কৰাৰ লগতে শোকসন্তপ্ত পৰিয়ালবৰ্গলৈ সমবেদনা জ্ঞাপন কৰিছো। আহতসকলৰ দ্ৰুত নিৰাময় কামনা কৰিছো,” প্ৰধানমন্ত্ৰীগৰাকীয়ে কয়।
বহনক্ষম উন্নয়নৰ লক্ষ্যৰে ৰাষ্ট্ৰীয় নিৰীক্ষণ পৰিকাঠামো গঠনত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত আজি অনুষ্ঠিত কেবিনেট বৈঠকত দেশত বহনক্ষম উন্নয়নৰ লক্ষ্যত উপনীত হোৱাৰ বাবে এক উচ্চ পর্যায়ৰ পৰিচালনা সমিতি গঠনত অনুমোদন জনায়, যিখন সমিতিয়ে নিৰ্দিষ্ট সময়ৰ অন্তৰে-অন্তৰে উন্নয়নমূলক কাম-কাজৰ পর্যালোচনা কৰিব। ভাৰতৰ মুখ্য পৰিসংখ্যাবিদৰ নেতৃত্বত গঠন হ’বলগীয়া এই উচ্চ পর্যায়ৰ পৰিচালনা সমিতিত পৰিসংখ্যা মন্ত্ৰালয়ৰ সচিবৰ লগতে নীতি আয়োগৰো সদস্য থাকিব। কেইবাগৰাকী আমন্ত্রিত ব্যক্তিৰ উপৰি সংশ্লিষ্ট অন্যান্য মন্ত্ৰালয়ৰ সচিবো এই সমিতিৰ সদস্য হ’ব আৰু সময়ে সময়ে তেওঁলোকে বিভিন্ন উন্নয়নমূলক কাম-কাজৰ পর্যালোচনা কৰিব। ইয়াৰ লক্ষ্য হৈছেঃ- ক) উন্নয়নৰ ক্ষেত্ৰত দেখা দিয়া বিভিন্ন প্ৰত্যাহ্বান মোকাবিলা কৰি তাৰ বিপৰীতে কার্যকৰী পৰিকল্পনা গ্ৰহণ আৰু প্ৰচলিত ৰাষ্ট্ৰীয় নীতিসমূহৰ অধীনত ইয়াৰ পর্যালোচনা কৰা। খ) ৰাষ্ট্ৰীয় আৰু ৰাজ্যিক পৰ্যায়ত বিভিন্ন উন্নয়নমূলক কামৰ অগ্ৰগতি পর্যালোচনা কৰা। গ) পৰিসংখ্যাৰ ওপৰ নির্ভৰ কৰি পৰিসংখ্যা মন্ত্ৰালয়ক ৰাষ্ট্ৰীয় প্ৰতিবেদন দাখিল কৰা। এই প্ৰতিবেদনত কামৰ উন্নয়ন, বিভিন্ন সমস্যা আৰু ইয়াৰ সমাধানৰ পৰামৰ্শসমূহ ৰাষ্ট্ৰীয় স্তৰত প্ৰদান কৰা। ঘ) তথ্য মন্ত্ৰালয় আৰু বিভাগসমূহে নিয়মীয়াকৈ তথ্য যোগান ধৰিব লাগিব। ঙ) কার্যকৰী পর্যালোচনাৰ বাবে উন্নত পর্যায়ৰ তথ্য প্ৰযুক্তি ব্যৱহাৰ কৰিব লাগিব। প্ৰভাৱসমূহঃ ক) ইয়াৰ ফলত উন্নয়নৰ অর্থনৈতিক, সামাজিক আৰু পৰিৱেশগত দিশত খতিয়ান লোৱা হ’ব। ‘সবকা সাথ, সবকা বিকাশ’ৰ ওপৰত ভিত্তি কৰি দাৰিদ্ৰতাৰ মোকাবিলা কৰাৰ বাবে বিভিন্ন পন্থা-পদ্ধতি নির্ণয় কৰা হ’ব। খ) অর্থনীতিৰ বহনক্ষম উন্নয়নৰ বাবে ১৭টা লক্ষ্য আৰু ১৬৯টা দিশ নিৰ্ধাৰণ কৰা হৈছে। ইয়াৰ ফলত জীৱনযাত্রাৰ বিভিন্ন অসমতা দূৰ কৰি সকলোৰে বাবে ব্যাপক সুযোগ সৃষ্টি কৰাৰ লগতে প্ৰাকৃতিক সম্পদ আৰু পৰিস্থিতিতন্ত্ৰত বহনক্ষম ব্যৱস্থাপনা কৰা হ’ব। গ) ৰাষ্ট্ৰীয় পৰ্যায়ত বহনক্ষম উন্নয়নৰ ফলাফলভিত্তিক নিৰীক্ষণ আৰু প্ৰতিবেদন প্ৰস্তুত কৰাৰ বাবে ৰাষ্ট্ৰীয় সুচকাংক পৰিকাঠামোয়ে (এনআইএফে) সহায় কৰিব৷ ৰাষ্ট্ৰীয় সুচকাংক পৰিকাঠামোৰ কাৰ্যকৰীকৰণৰ বাবে কোনো ধৰণৰ প্ৰত্যক্ষ ধন ব্যয় নহয়৷ অৱশ্যে, সংশ্লিষ্ট মন্ত্ৰালয়ে বহনক্ষম উন্নয়নৰ সূচকসমূহ নিৰীক্ষণৰ বেলিকা পুনৰ্যোজিত কৰাৰ লগতে এইবোৰ শক্তিশালী কৰিব লাগিব৷ এই বহনক্ষম উন্নয়নৰ লক্ষ্যৰে কামৰ ফলত দেশৰ জনসাধাৰণৰ জীৱন ধৰণাৰ মানদণ্ডৰ সামগ্রিক পৰিৱর্তন আহিব আৰু সমগ্ৰ দেশৰ জনসাধাৰণ ইয়াৰ দ্বাৰা লাভান্বিত হ’ব৷ উল্লখ্য যে নিউয়ৰ্কস্থিত ৰাষ্ট্ৰসংঘৰ মুখ্য কাৰ্যালয়ত ২০০০ চনত অনুষ্ঠিত সহস্ৰাব্দ সন্মিলনত ৬ টা এনে উন্নয়নমূলক লক্ষ্য নিৰ্ধাৰণ কৰা হৈছিল, যিবোৰক ‘সহস্ৰাব্দ উন্নয়নমূলক লক্ষ্য’ হিচাপে গ্ৰহণ কৰা হৈছে আৰু ইয়াৰ ভিত্তিতে ২০০০-২০১৫ চনৰ ভিতৰত সকলো দেশে এইসমূহ লক্ষ্যত উপনীত হোৱাৰ বাবে ব্লুপ্ৰিণ্ট ৰচনা কৰি আহিছে৷ ৰাষ্ট্ৰসংঘৰ সাধাৰণ সভাৰ ৭০সংখ্যক অধিৱেশনত পৰৱৰ্তী ১৫ বছৰৰ বাবে ১৭টা এনে বহনক্ষম উন্নয়নমূলক লক্ষ্য গ্ৰহণ কৰি ২০১৬ৰ ১ জানুৱাৰীৰ পৰা এই লক্ষ্যত উপনীত হোৱাৰ বাবে সকলো দেশে বিভিন্ন পন্থা অৱলম্বন কৰিছে৷
ম্যানমাৰৰ ষ্টেট কাউন্সেলৰ ডাও আং ছান ছ্যু কীলৈ প্ৰধানমন্ত্ৰীৰ উপহাৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ম্যানমাৰৰ ষ্টেট কাউন্সেলৰ ডাও আং ছান ছ্যু কীক তেওঁ ১৯৮৬ চনৰ মে’ মাহত ছিমলাৰ ইণ্ডিয়ান ইনষ্টিটিউট অৱ এডভান্স ষ্টাডিজত ফেল’শ্বিপৰ যি গৱেষণাৰ প্ৰস্তাৱ দাখিল কৰিছিল, তাৰ এক বিশেষ প্ৰতিলিপি উপহাৰ হিচাপে আগবঢ়ায়। এই গৱেষণা প্ৰস্তাৱৰ বিষয় আছিল-“ঔপনিবেশিক শাসনকালত বার্মিজ তথা ভাৰতীয় বৌদ্ধিক পৰম্পৰাৰ বিকাশ : এক তুলনামূলক সমীক্ষা’।”
প্ৰগতি ময়দায়ৰ ৩.৭০ একৰ ভূমিৰ আধূনিকীকৰণৰ জৰিয়তে ব্যক্তিগত খণ্ডকে ধৰি তৃতীয় পক্ষৰ দ্বাৰা হোটেল নিৰ্মাণ আৰু চলোৱাৰ ক্ষেত্ৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত প্ৰগতি ময়দায়ৰ ৩.৭০ একৰ ভূমিৰ আধূনিকীকৰণৰ বাবে ভাৰতীয় বাণিজ্যি প্রসাৰ সংস্থা(আইটিপিঅ’)ক দীর্ঘম্যাদীৰ ভিত্তিত ৯৯ বছৰলৈ লীজত দিয়াৰ লগতে এক স্বচ্ছ প্রতিযোগিতামূলক নিবিদা প্রক্রিয়াৰে ব্যক্তিগত খণ্ডকে ধৰি তৃতীয় পক্ষৰ দ্বাৰা হোটেল নিৰ্মাণ আৰু চলোৱাৰ ক্ষেত্ৰত অনুমোদন জনায়। প্রগতি ময়দানৰ পুনৰ উন্নয়ন প্রকল্পৰ এয়া প্রথম পর্যায়, যাৰদ্বাৰা সু-সংহত প্রর্দশনী তথা সন্মিলন কেন্দ্র সম্পৰ্কীয় এই প্রকল্পটি অৰ্থনৈতিক পৰিক্ৰমাৰ কেন্দ্রীয় কেবিনেট কমিটী ২০১৭ৰ জানুৱাৰী মাহত অনুমোদন জনয়া। সেই সময়ত প্রকল্পৰ বাবে ২,২৫৪ কোটি টকা ধাৰ্য কৰা হৈছিল। প্রকল্পৰ অধীনত এটি অত্যাধুনিক শিল্প প্রদর্শনী তথা সন্মিলন কেন্দ্র গঢ়ি তোলাৰ ব্যৱস্থা কৰা হৈছিল, য’ত ৭ হাজাৰ লোকৰ বাবে আসনৰ সুবিধা আছে। তদুপৰি বেছমেণ্ট এলেকাত ৪,৮০০ গাড়ী পার্কিঙৰ ব্যৱস্হা থাকিব। প্রগতি ময়দানৰ সমীপৱৰ্তী এলেকাত যান জঁট হ্ৰাসৰ ব্যৱস্থাতো এই প্রকল্পই সহায় কৰিব। এই ভূমিৰ আধুনিকীকৰণৰ ফলত যি পুঁজি গঠন হ’ব, সেয়া প্রদর্শনী তথা সন্মিলন কেন্দ্র নির্মাণত ব্যয় কৰা হ’ব। শীর্ষ পর্যায়ৰ বৈঠক আয়োজনৰ সমান্তৰালভাৱে বাণিজ্য প্রসাৰৰ বাবেও প্রদর্শনী তথা অনুষ্ঠানস্থলীক কেন্দ্র আৰু ৰাজ্য চৰকাৰৰ স্বার্থত ব্যৱহাৰ কৰা হ’ব। প্রকল্প নির্মাণ আৰু যান জঁট সমস্যাৰ সমাধানৰ কাম পূৰ্ণগতিত আগবাঢ়িছে। ভাৰতীয় বাণিজ্য প্রসাৰ সংস্থাই জনোৱা মতে সমগ্র প্রকল্পৰ নির্মাণকাৰ্য ২০১৯ৰ ছেপ্টেম্বৰত শেষ হ’ব। এই প্রকল্প ভাৰতীয় বাণিজ্য আৰু উদ্যোগৰ বাবে লাভজনক হোৱাৰ লগতে ভাৰতৰ বৈদেশিক বাণিজ্য বৃদ্ধিত সহায় কৰিব।
ভূপাল মেম’ৰিয়েল চিকিৎসালয় আৰু গৱেষণা কেন্দ্ৰত কৰ্মৰত চিকিৎসা বিষয়া, বিশেষজ্ঞ চিকিৎসক তথা মেডিকেল ফেকাল্টিৰ অৱসৰৰ বয়স ৬৫ বছৰলৈ বৃদ্ধিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত স্বাস্থ্য গৱেষণা বিভাগ, স্বাস্থ্য আৰু পৰিয়াল কল্যান মন্ত্ৰালয়ে কেন্দ্ৰীয় স্বাস্থ্য সেৱাৰ চিকিৎসক আৰু কেন্দ্ৰীয় চৰকাৰৰ অন্যান্য চিকিৎসালয়/প্ৰতিষ্ঠানত কৰ্মৰত চিকিৎসকৰ সম হাৰত ভূপাল মেম’ৰিয়েল চিকিৎসালয় আৰু গৱেষণা কেন্দ্ৰত কৰ্মৰত চিকিৎসা বিষয়া, বিশেষজ্ঞ চিকিৎসক তথা মেডিকেল ফেকাল্টিৰ অৱসৰৰ বয়স ৬৫ বছৰলৈ বৃদ্ধিৰ প্ৰস্তাৱত অনুমোদন জনায়। চলিত বৰ্যৰ জানুৱাৰীত এক জাননীযোগে কেন্দ্রীয় স্বাস্থ্য সেৱাৰ সৈত জড়িত সাধাৰণ কর্তব্যৰত চিকিৎসা বিষয়া, শিক্ষাদানৰ সৈতে জড়িত বিশেষজ্ঞ চিকিৎসক আৰু অন্যান্য সংশ্লিষ্ট কর্মচাৰীৰ অৱসৰৰ বয়স ৬৫ বছৰলৈ উন্নীত কৰা হয় হয়। চৰকাৰ এই সিদ্ধান্তই বিএমএইচআৰচিত ফেকাল্টি তথা বিশেষজ্ঞ চিকিৎসকৰ নাটনিৰ সমস্যা সমাধান হোৱাৰ লগতে ভূপাল গেছ কাণ্ডৰ পীড়িতৰ লগতে তেওঁলোকৰ পৰিয়ালৰ সদস্যসকলৰ স্বাস্থ্য সেৱাৰ ক্ষেত্ৰত সুবিধা হ’ব।
নিৰ্বাচনী ব্যৱস্থাপনা আৰু প্ৰশাসনৰ ক্ষেত্ৰত সহযোগিতাৰ অৰ্থে ভাৰত আৰু ছুৰিনামৰ মাজত স্বাক্ষৰিত বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুস্থিত কেবিনেট বৈঠকত নিৰ্বাচন পদ্ধতিৰ প্ৰতিষ্ঠানগত আৰু কাৰিকৰী দিশৰ জ্ঞান আৰু অভিজ্ঞতাৰ বিনিময়; তথ্যৰ বিনিময়ত সমৰ্থন, প্ৰতিষ্ঠানিক সামৰ্থ্য আৰু দক্ষতা বিকাশ, ব্যক্তিসকলৰ প্ৰশিক্ষণ, নিয়মীয়া আলোচনা ইত্যাদি নিৰ্বাচনী ব্যৱস্থাপনা আৰু প্ৰশাসনৰ ক্ষেত্ৰত সহযোগিতাৰ অৰ্থে ভাৰত আৰু ছুৰিনামৰ মাজত স্বাক্ষৰিত বুজাবুজি চুক্তিত অনুমোদন জনায়। এই বুজাবুজি চুক্তিয়ে দ্বিপাক্ষিক সহযোগিতা বৃদ্ধি কৰা, ছুৰিনামৰ নিৰ্বাচনী ব্যৱস্থাপনা আৰু প্ৰশাসনৰ ক্ষেত্ৰত কাৰিকৰী সহায়/সক্ষমতা গঢ়ি তোলাত উদ্গনি যোগাব।
২০ ছেপ্টেম্বৰত দ্বাৰকাত ভাৰত আন্তঃৰাষ্ট্ৰীয় সন্মিলন আৰু প্ৰদৰ্শনী কেন্দ্ৰৰ আধাৰশিলা স্থাপন কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে নতুন দিল্লীৰ দ্বাৰকাত ২০ ছেপ্টেম্বৰ, ২০১৮ত ভাৰত আন্তঃৰাষ্ট্ৰীয় সন্মিলন আৰু প্ৰদৰ্শনী কেন্দ্ৰৰ আধাৰশিলা স্থাপন কৰিব। এই উপলক্ষে আয়োজিত সভাত ভাষণো আগবঢ়াব প্ৰধানমন্ত্ৰীয়ে। ২৫, দ্বাৰকাত স্থাপন হ’বলগীয়া বিশ্বমানৰ অত্যাধূনিক প্ৰদৰ্শনী তথা সন্মিলন কেন্দ্ৰটোত বিত্তীয়, আতিথ্য আৰু খুচুৰা সেৱাৰ দৰে সুবিধা উপলব্ধ হ’ব। এই প্ৰকল্পটোৰ আনুমানিক ব্যয় ২৫,৭০০ কোটি টকা। ভাৰত চৰকাৰৰ বাণিজ্য আৰু উদ্যোগ মন্ত্ৰালয়ৰ ঔদ্যোগিক নীতি আৰু প্ৰচাৰ বিভাগৰ অধীনস্থ ভাৰত আন্তঃৰাষ্ট্ৰীয় সন্মিলন আৰু প্ৰদৰ্শনী কেন্দ্ৰ সীমিতৰ দ্বাৰা এই প্ৰকল্পটোৰ কাম-কাজ ৰূপায়ণ কৰা হ’ব।
সামগ্ৰী আৰু সেৱা কৰ ব্যবস্থাৰ অধীনত এক ৰাষ্ট্ৰীয় মুনাফা বিৰোধী প্ৰাধিকৰণ স্থাপনৰ সিদ্ধান্তত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত কেন্দ্রীয় কেবিনেট বৈঠকত একক সামগ্ৰী আৰু সেৱা কৰ(জিএছটি) ব্যৱস্থাৰ অধীনত এক ৰাষ্ট্ৰীয় মুনাফা বিৰোধী প্ৰাধিকৰণ(এনএএ)ৰ অধ্যক্ষ তথা কাৰিকৰী সদস্যৰ বাবে পদ সৃষ্টিত অনুমোদন জনায়। কালি বহু সংখ্যক অত্যাৱশ্যকীয় সামগ্ৰীৰ জিএছটিৰ হাৰ উল্লেখনীয়ভাৱে হ্রাস কৰাৰ সিদ্ধান্তৰ পৰিপ্রেক্ষিতত এই প্ৰাধিকৰণ গঠন কৰা হ’ব। ইয়াৰ ফলত, বিভিন্ন সামগ্ৰী আৰু সেৱাৰ জিএছটি হাৰ কমাৰ সুবিধা যাতে সাধাৰণ গ্রাহকসকলে পাব পাৰে আৰু সংশ্লিষ্ট সামগ্ৰীৰ দাম কমে, তাক নিশ্চিত কৰিবলৈ এই শীর্ষ সংস্থা গঠনৰ সিদ্ধান্ত গ্ৰহণ কৰা হয়। ভাৰত চৰকাৰৰ সচিব পর্যায়ৰ এজন জ্যেষ্ঠ বিষয়াৰ নেতৃত্বত গঠন হ’বলগীয়া এই প্ৰাধিকৰণত কেন্দ্র আৰু ৰাজ্য চৰকাৰসমূহৰ চাৰিজন ব্যক্তি কাৰিকৰী সদস্য হিচাপে থাকিব। জিএছটিৰ হাৰ হ্রাসৰ ফলত বিভিন্ন সামগ্ৰী আৰু সেৱাৰ দাম হ্ৰাসৰ সুবিধা যাতে গ্রাহকসকলে লাভ কৰে, সেই লক্ষ্যৰে সম্ভাৱ্য সকলো ধৰণৰ পদক্ষেপ ল’বলৈ চৰকাৰ যে বদ্ধপৰিকৰ সেইটোকে ইয়াৰ দ্বাৰা স্পষ্ট হৈছে। উল্লেখ্য যে ২০১৭ৰ ১৪ নৱেম্বৰৰ মাজৰাতিৰ পৰা ১৭৮টি সামগ্ৰীৰ জিএছটি হাৰ ২৮শতাংশৰ পৰা হ্ৰাস কৰি ১৮ শতাংশ কৰা হৈছে। বৰ্তমান কেৱল ৫০টা সামগ্ৰীতহে ২৮ শতাংশ হাৰত জিএছটি বাহাল থাকিব। একেদৰে বৃহৎ সংখ্যক সামগ্ৰীৰ জিএছটি ১৮ শতাংশৰ পৰা কমায় ১২ শতাংশ আৰু কেতবোৰ সামগ্ৰীৰ আৰু হ্ৰাস কৰি সম্পূর্ণ কৰমুক্ত কৰা হৈছে। জিএছটি আইনত যি মুনাফা বিৰোধীতাৰ পদক্ষেপৰ কথা কোৱা হৈছে তাত সকলো ধৰণৰ সামগ্ৰীৰ ওপৰত জিএছটিৰ কম হাৰ আৰু ইনপুট টেক্স ক্রেডিটৰ সম্পূর্ণ সুবিধা যাতে গ্রাহকসকলে উপভোগ কৰে, তাৰবাবে এটি প্রতিষ্ঠানগত ব্যৱস্থা গঢ়ি তোলাৰ কথা আছে। এই প্রতিষ্ঠানগত ব্যৱস্থাত ৰাষ্ট্ৰীয় মুনাফা বিৰোধী প্ৰাধিকৰণ হৈছে এটি স্থায়ী কমিটী আৰু প্রত্যেক ৰাজ্যৰ বাবে এক পর্যালোচনা কমিটীও গঠন কৰা হৈছে। তদুপৰি, কেন্দ্রীয় সীমা শুল্ক তথা আভ্যন্তৰীণ শুল্ক পৰিষদৰ সুৰক্ষা সংক্রান্তীয় সঞ্চালকালয় (Directorate General of Safeguards) আছে। যদি কোনো গ্রাহকে ভাৱে যে কোনো সামগ্ৰী আৰু সেৱাৰ ওপৰত জিএছটি কমোৱাৰ সুবিধা তেওঁলোকে পোৱা নাই, সেইক্ষেত্রত সংশ্লিষ্ট ৰাজ্যৰ পর্যালোচনা কমিটীৰ ওচৰত তেওঁ লিখিতভাবে আবেদন দিব পাৰিব। তেতিয়া সর্বভাৰতীয় ক্ষেত্রত কোনো বহুল প্রচলিত সামগ্ৰীৰ ওপৰত মুনাফা সংক্রান্তীয় ঘটনাৰ বাবে গ্রাহকসকলে তাৎক্ষণিকভাৱে স্থায়ী কমিটীৰ ওচৰত আবেদন দাখিল কৰিব পাৰিব। স্থায়ী কমিটীয়ে এই সকলো আবেদনৰ প্রাথমিক বিবেচনাৰ পাছত বিস্তৃত তদন্তৰ বাবে সুৰক্ষা সংক্রান্তীয় সঞ্চালকালয়লৈ প্ৰেৰণ কৰিব। এই সংস্থাৰ তদন্তৰ পাছত তেওঁলোকৰ প্রতিবেদন ৰাষ্ট্ৰীয় মুনাফা বিৰোধী প্ৰাধিকৰণক দিব। ৰাষ্ট্ৰীয় মুনাফা বিৰোধী প্ৰাধিকৰণে যদি মুনাফা বিৰোধী পদক্ষেপ গ্রহণ কৰাটো প্রয়োজন বুলি ভাবে, তেন্তে সংশ্লিষ্ট সৰবৰাহকাৰী বা ব্যবসায়ীসকলে সামগ্ৰীৰ দাম হ্ৰাস কৰাৰ অথবা সামগ্ৰী বা সেৱাৰ বর্ধিত দাম সুদসহ গ্রাহকক ঘুৰাই দিয়াৰ নির্দেশ দিব পাৰে। যিবোৰ ক্ষেত্রত বে-আইনি মুনাফা গ্রাহকসকলে দেখা নাপায়, সেইবোৰৰ ক্ষেত্রত গ্রাহক কল্যাণ পুঁজি সেই ধন জমা ৰাখিবলৈ নির্দেশ দিব পাৰে। কোনো বিশেষ ক্ষেত্রত মুনাফা বিৰোধী প্ৰাধিকৰণে দোষী ব্যৱসায়িক সংস্থাৰ বিৰুদ্ধে শাস্তিমূলক ব্যৱস্থা গ্ৰহণ কৰিব পাৰিব আৰু জিএছটিৰ অধীনত সংশ্লিষ্ট সংস্থাৰ পঞ্জীয়নো বাতিল কৰিব পাৰিব। ৰাষ্ট্ৰীয় মুনাফা বিৰোধী প্ৰাধিকৰণ গঠনৰ ফলত গ্রাহকসকলৰ আস্থা বৃদ্ধি পোৱাৰ লগতে সাম্প্রতিক সময়ত জিএছটিৰ হাৰ হ্ৰাসৰ সুবিধা আৰু সাধাৰণতে জিএছটি ৰূপায়ণৰ সুবিধাসমূহে যাতে তেওঁলোকে পায়, সেয়া সুনিশ্চিত হ’ব।
ইনষ্টিটিউট অৱ চার্টার্ড একাউণ্টেণ্টছ অৱ ইণ্ডিয়া আৰু কেনিয়াৰ ইনষ্টিটিউট অৱ চার্টিফাইড পাবলিক একাউণ্টেণ্টছৰ মাজত বুজাবুজি চুক্তি স্বাক্ষৰ কৰিবলৈ কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত আজি ইনষ্টিটিউট অৱ চার্টার্ড একাউণ্টেণ্টছ অৱ ইণ্ডিয়া(আইচিএআই) আৰু কেনিয়াৰ ইনষ্টিটিউট অৱ চার্টিফাইড পাবলিক একাউণ্টেণ্টছ(আইচিপিএকে)ৰ মাজত প্ৰস্তাৱিত বুজাবুজি চুক্তি স্বাক্ষৰ কৰিবলৈ অনুমোদন জনাইছে। এই বুজাবুজি চুক্তি স্বাক্ষৰ হ’লে দুয়োখন দেশৰ প্রতিষ্ঠানৰ মাজত যৌথ গৱেষণা, কাম-কাজ সম্পাদনত গুণগত মানদণ্ড বজায় ৰাখা, দক্ষতা আৰু সক্ষমতা বৃদ্ধি, শিক্ষানবিচ একাউণ্টেন্ট বিনিময় কার্যসূচীসহ ধাৰাবাহিকভাবে বৃত্তিগত মান উন্নয়ন সম্পৰ্কীয় পাঠ্যক্ৰম ৰচনা, কর্মশালা আৰু সন্মিলন আয়োজনৰ ক্ষেত্রত পাৰস্পৰিক সহযোগিতা গঢ় তোলা সম্ভৱ হ’ব। সবিশেষঃ বুজাবুজি চুক্তি স্বাক্ষৰিত হ’লে (১)ভাৰতৰ আইচিএআই আৰু কেনিয়াৰ আইচিপিএকেৰ কর্মীসকলে জ্ঞান আৰু অভিজ্ঞতা বিনিময় কৰিব পাৰিব। (২)জ্ঞান সমৃদ্ধকৰণত যুটীয়া কার্যসূচী গ্রহণ কৰা সম্ভৱ হ’ব। (৩) দুয়োটা প্রতিষ্ঠানে তেওঁলোকৰ শিক্ষানবিচ একাউণ্টেন্টো বিনিময় কৰিব পাৰিব। উল্লেখ্য যে ভাৰত হৈছে কেনিয়া ষষ্ঠ বৃহৎ বাণিজ্য সহযোগী হোৱাৰ উপৰি দেশখনলৈ ভাৰতৰ পৰা সৰ্বাধিক ৰপ্তানি হয় বুলি আফ্ৰিকান দেশৰ প্ৰতিবেদনত প্ৰকাশ। এনে পৰিপ্ৰেক্ষিতত ভাৰতৰ বজাৰতো কেনিয়াৰ সামগ্ৰী উপলব্ধ কৰোৱাৰ বাবে প্ৰচেষ্টা অব্যাহত ৰাখিছে। আফ্ৰিকাৰ দেশসমূহৰ ভিতৰত শীৰ্ষ অৰ্থনীতিৰ দেশ কেনিয়াই ভাৰতত বিনিয়োগ কৰাৰ বাবে আগ্ৰহ প্ৰকাশ কৰিছে আৰু এই ক্ষেত্ৰত ভাৰতীয় চাৰ্টাৰ্ড একাউণ্টেণ্টসকলে গুৰুত্বপূৰ্ণ ভূমিকা পালন কৰিব। ইয়াৰ ফলত কেনিয়াত ভাৰতীয় চার্টার্ড একাউণ্টেন্টসকলৰ বাবে বৃত্তিমূলক সুযোগ-সুবিধা বৃদ্ধি পোৱাৰ সম্ভাৱনা আছে।
ভাৰত আৰু ফিলিপাইনছৰ মাজত কাষ্টমছ সম্পৰ্কীয় বিষয়ত সহযোগিতা বৃদ্ধিৰ লক্ষ্যৰে চুক্তি স্বাক্ষৰত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত ভাৰত আৰু ফিলিপাইনছৰ মাজত কাষ্টমছজনিত বিষয়ত সহযোগিতা বৃদ্ধিৰ লক্ষ্যৰে স্বাক্ষৰিত চুক্তিত অনুমোদন জনোৱা হয়। এই চুক্তিৰ অধীনত কাষ্টম্‌ছৰ লগত জড়িত অপৰাধৰ তদন্ত আৰু অনুসন্ধানৰ ক্ষেত্ৰত দুয়ো দেশৰ মাজত প্রয়োজনীয় আৰু প্রাসংগিক তথ্যৰ আদান-প্রদানৰ সমান্তৰালভাবে এনে ঘটনা ৰোধ কৰাৰ ক্ষেত্রতো সহায় কৰিব। চুক্তিখনে দুয়োখন দেশৰ মাজত সক্ষমতাৰে সামগ্ৰী অনা-নিয়াৰ জৰিয়তে বাণিজ্যৰ দিশতো এক সুগম পৰিবেশ সৃষ্টি কৰিব বুলি আশা কৰা হৈছে। এই চুক্তিখনে ৰাষ্ট্ৰীয় আইনী প্ৰয়োজনীয়তাৰ পুৰণ কৰাৰ লগতে দুয়ো দেশৰ অভাৱ পুৰণ কৰিব। পটভূমিঃ উল্লেখ্য যে ভাৰত আৰু ফিলিপাইনছৰ কাষ্টমছ বিভাগৰ মাজত আইনী পৰিকাঠামোজনিত তথ্য আৰু বুদ্ধিমত্তাৰ বিনিময় কৰাৰ ক্ষেত্ৰত এই চুক্তিয়ে সহায় কৰিব। ই দুয়ো দেশৰ মাজত বৈধ বাণিজ্য চলোৱাৰ ক্ষেত্ৰত কাষ্টমছ আইন, কাষ্টমছজনিত অপৰাধৰ ৰোধ আৰু তদন্ত উপযুক্তভাৱে হোৱাত সহায় কৰিব।
তিৰুপতি আৰু বেৰহামপুৰত ভাৰতীয় বিজ্ঞান শিক্ষা আৰু গৱেষণা প্ৰতিষ্ঠান (আইআইএছইআৰ)ৰ স্থায়ী চৌহদ স্থাপন আৰু কাৰ্যকৰীকৰণত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত তিৰুপতি (অন্ধ্ৰপ্ৰদেশ) আৰু বেৰহামপুৰ(ওড়িশা)ত ভাৰতীয় বিজ্ঞান শিক্ষা আৰু গৱেষণা প্ৰতিষ্ঠান (আইআইএছইআৰ)ৰ দুটা নতুন স্থায়ী চৌহদ স্থাপন আৰু কাৰ্যকৰীকৰণত অনুমোদন জনায়। ইয়াৰ বাবে আনুমানিক ৩০৭৪.১২ কোটি (২৩৬৬.৪৮ কোটি স্থায়ী ব্যয় আৰু ৭০৭.৬৪ কোটি অস্থায়ী ব্যয়) টকা ব্যয় ধাৰ্য কৰা হৈছে। দুয়োটা প্ৰতিষ্ঠানৰ বাবে দুটা পঞ্জীয়কৰ পদ সৃষ্টি কৰা হ’ব আৰু তেওঁলোকে সপ্তম দৰমহা আয়োগৰ চতুৰ্দশ দফা অনুসৰি দৰমহাৰ লগতে অন্যান্য সুবিধাসমূহ পাব বুলি কেবিনেটে অনুমোদন জনায়। প্ৰতিষ্ঠান মুলধন অস্থায়ী ব্যয় সৰ্বমুঠ আইআইএছইআৰ তিৰুপতি ১১৩৭.১৬ ৩৫৪.১৮ ১৪৯১.৩৪ আইআইএছইআৰ বেৰহামপুৰ ১২২৯.৩২ ৩৫৪.৪৬ ১৫৮২.৭৮ সৰ্বমুঠ ২৩৬৬.৪৮ ৭০৭.৬৪ ৩০৭৪.১২ প্রতিষ্ঠান দুটি প্রতিষ্ঠাৰ বাবে মুঠ ব্যয়ৰ পৰিমাণ হ’ব ৩,০৭৪.১২ কোটি টকা। ইয়াৰে ২৩৬৬.৪৮ কোটি টকা নির্মাণ ব্যয়। প্রত্যেকটো প্রতিষ্ঠানত ১.১৭ লাখ বর্গমিটাৰ মাটিকালি থাকিব আৰু সৰ্বমুঠ ১,৮৫৫গৰাকী ছাত্র-ছাত্রীয়ে অধ্যয়ন কৰাৰ ব্যৱস্থা থাকিব। ২০২১ৰ ডিচেম্বৰৰ ভিতৰত এই প্রতিষ্ঠান দুটিৰ নির্মাণ সম্পূ্ৰ্ণ কৰা হ’ব। আইআইএছইআৰসমূহত উচ্চমানৰ স্নাতক আৰু স্নাতকোত্তৰ পর্যায়ৰ অধ্যয়ন, পিএইচডি/ইণ্টিগ্রেটেড পিএইচডি’ৰ ব্যৱস্থা থাকিব। ছাত্র-ছাত্রীসকলে বিজ্ঞানৰ নতুন বিষয়ত এই প্ৰতিষ্ঠান গৱেষণা কৰিব পাৰিব। ইয়াৰ বাবে বিশেষজ্ঞ শিক্ষকক ইয়াত নিয়োগ কৰা হ’ব। ইয়াৰ ফলত ভাৰতত এক জ্ঞানভিত্তিক অর্থনীতি গঢ়ি উঠাৰ লগতে দেশৰ বাবে বিজ্ঞান-শিক্ষিত কর্মচাৰীৰ এক সুদৃঢ় ভেঁটি গঢ় দিব পৰা যাব। ২০১৫ চনৰ বাজেটৰ ভাষণত কেন্দ্ৰীয় বিত্তমন্ত্ৰীয়ে তিৰুপতি আৰু বেৰহামপুৰত দুখন আইআইএছইআৰ স্থাপনৰ কথা ঘোষণা কৰিছিল। বৰ্তমান দুয়োটা প্ৰতিষ্ঠানেই অস্থায়ী চৌহদত চলি আছে।
পবিত্ৰ ৰমজান মাহৰ আৰম্ভণী উপলক্ষে দেশবাসীক প্ৰধানমন্ত্ৰীৰ শুভেচ্ছা

পবিত্ৰ ৰমজান মাহৰ আৰম্ভণী উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে দেশবাসীক শুভেচ্ছা জনাইছে। এক বাৰ্তাত প্ৰধানমন্ত্ৰীয়ে কয়, “সকলোকে ৰমজানৰ শুভেচ্ছা জনাইছো। পয়গম্বৰ মহম্মদ চাহাবৰ ধৰ্মীয় চিন্তাধাৰাক আমি মনত ৰাখিব লাগিব, যিগৰাকীয়ে সংহতি, দয়া আৰু দানৰ মহত্বক আলোকপাত কৰিছিল। এইবোৰেই পবিত্ৰ ৰমজান মাহৰ মুল কথা।”
চিআইএছএফৰ প্ৰতিষ্ঠা দিৱস উপলক্ষে চিআইএছএফ জোৱানলৈ শুভেচ্ছা প্ৰধানমন্ত্ৰীৰ

কেন্দ্ৰীয় ঔদ্যোগিক সুৰক্ষা বাহিনী(চিআইএছএফ)ৰ প্ৰতিষ্ঠা দিৱস উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে চিআইএছএফৰ জোৱানসকলক শুভেচ্ছা জনায়। এক বাৰ্তাত প্ৰধানমন্ত্ৰীয়ে কয়, “কেন্দ্ৰীয় ঔদ্যোগিক সুৰক্ষা বাহিনীৰ প্ৰতিষ্ঠা দিৱসত ইয়াৰ জোৱানসকলক শুভেচ্ছা জনাইছো। চিআইএছএফে ব্যতিক্ৰমী ৰূপত গুৰুত্বপূৰ্ণ প্ৰতিষ্ঠানসমূহৰ নিৰাপত্তাৰ প্ৰয়োজনীয়তা পূৰণ কৰিছে, যিবোৰে ভাৰতৰ পূনৰুত্থানৰ সমান্তৰালভাৱে দেশ নিৰ্মাণত অৰিহনা যোগাইছে।”
তুংগভদ্ৰা তীখা উৎপাদন লিমিটেড বন্ধ কৰাৰ সন্দৰ্ভত চিচিইএ লোৱা সিদ্ধান্ত কাৰ্যকৰীকৰণত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত স্থায়ী সম্পদৰ নিষ্পত্তি কৰি তুংগভদ্ৰা তীখা উৎপাদন লিমিটেড(টিএছপিএল) বন্ধ কৰাৰ সন্দৰ্ভত চিচিইএ লোৱা সিদ্ধান্ত কাৰ্যকৰীকৰণত অনুমোদন জনোৱা হয়। ইয়াৰ ফলত, টিএছপিএলৰ হিচাপৰ বাধ্যবাধকতাৰ অন্ত পৰাৰ পাছত কোম্পানীৰ পঞ্জীয়ন তালিকাৰ পৰাও প্ৰতিষ্ঠানটোক বাদ দিয়া হয়। উল্লেখ্য যে ২০১৫ৰ ডিচেম্বৰত কৰ্মচাৰী/ শ্ৰমিক তথা ঋণদাতাসকলৰ সকলো পাবলগীয়া ধন আদায় দিয়াৰ পাছত অৰ্থনৈতিক পৰিক্ৰমাৰ কেবিনেট কমিটিয়ে কোম্পানীটো বন্ধৰ সিদ্ধান্তত অনুমোদন জনায়। কেবিনেটে ২০,০০০ বৰ্গ মিটাৰ ভূমিত অৱস্থিত এই এমএমএইচ প্লাণ্টটো কৰ্ণাটক চৰকাৰক হস্তান্তৰ কৰাৰ বাবেও অনুমোদন জনায়। কেবিনেটে লগতে হছপেটত থকা ৮২.৩৭ একৰ ভূমি কৰ্ণাটক চৰকাৰক কৰ্ণাটক ৰাজ্যিক গৃহ নিৰ্মাণ পৰিষদৰ বাবে ব্যৱহাৰৰ অৰ্থে বিক্ৰী কৰিবলৈ অনুমোদন জনায়। কৰ্ণাটক চৰকাৰক প্ৰতি একৰ ভূমিত ৬৬ লাখ টকাৰ দৰত ভূমিখিনি বিক্ৰী কৰা হয়।
ফিক্কিৰ ৯০ তম বাৰ্ষিক সাধাৰণ সভাৰ আৰম্ভণি অনুষ্ঠানত প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ফিক্কিৰ ৯০ তম বাৰ্ষিক সাধাৰণ সভাৰ আৰম্ভণি অনুষ্ঠানত ভাষণ দিয়ে। তেওঁ ১৯২৭ চনত ফিক্কিৰ প্ৰতিষ্ঠাৰ কথা মনত পেলাই কয়, কেনেকৈ তেতিয়াৰ বৃটিছ চৰকাৰে গঠন কৰা ছাইমন কমিশ্যনৰ বিৰুদ্ধে ভাৰতীয় উদ্যোগসমূহ একত্ৰিত হৈছিল। তেওঁ কয় যে ভাৰতীয় উদ্যোগসমূহে দেশৰ স্বাৰ্থত সমাজৰ বিভিন্ন ক্ষেত্ৰৰ লোকৰ সৈতেও একত্ৰিত হৈ কাম কৰিছিল। প্ৰধানমন্ত্ৰীগৰাকীয়ে কয় যে একে পৰিস্থিতি আজিও আহি পৰিছে য’ত দেশৰ মানুহে দেশৰ প্ৰতি নিজৰ দায়িত্ব পালনৰ স্বাৰ্থত অতি আশাৰে আগবাঢ়ি আহিছে আৰু ভিতৰুৱা সমস্যা যেনে ক’লাধন আৰু দুৰ্নীতিৰ বিৰুদ্ধে যুঁজিবলৈ লৈছে।তেওঁ কয় যে ৰাজনৈতিক দল আৰু ঔদ্যোগিক সংস্থাসমূহে দেশৰ জনতাৰ আৱেগ অনুভূতিক বুজিবলৈ যত্ন কৰি সেই অনুপাতে কাম কৰিব লাগে। প্ৰধানমন্ত্ৰীগৰাকীয়ে কয় যে স্বাধীনতাৰ পিছত আমি বহুত পালো, কিন্তু লগতে বহুত প্ৰত্যাহ্বানৰো সৃষ্টি হ’ল।দুখীয়াসকলে ব্যৱস্থাৰ সৈতে সদায় যুঁজি থাকিব লগা হৈছে। ৰন্ধন গেছৰ সংযোগেই হওক বা বেংকৰ খাটা খোলাৰ ক্ষেত্ৰতেই হওক, বৃত্তি লাভৰ ক্ষেত্ৰতেই হওক বা পেন্সনৰ ক্ষেত্ৰতেই হওক কেন্দ্ৰীয় চৰকাৰে অসুবিধাসমূহ নোহোৱা কৰিবলৈ প্ৰচেষ্টা হাতত লৈছে আৰু স্বচ্ছ তথা সজাগ-সচেতন ব্যৱস্থা প্ৰতিষ্ঠাত মনোযোগ দিছে।তেওঁ কয় যে জন-ধন যোজনাই ভাৰতত জীয়াই থকা সহজ কৰি তুলিছে।তেওঁ লগতে উজ্জ্বলা যোজনা, স্বচ্ছ ভাৰত অভিযানৰ অধীনত শৌচালয় নিৰ্মাণ, প্ৰধানমন্ত্ৰী আৱাস যোজনা আদিৰ কথাও উল্লেখ কৰে। তেওঁ কয় যে তেওঁ নিজেই দৰিদ্ৰতাৰ মাজেৰে পাৰ হৈ আহিছে আৰু দেশত দৰিদ্ৰৰ বাবে কাম কৰাৰ প্ৰয়োজনীয়তা সম্পৰ্কে তেওঁ ভালকৈয়ে অৱগত।তেঁও ন-উদ্যোগীক ঋণৰ সুবিধা দিয়া মূদ্ৰা যোজনাৰ কথাও উল্লেখ কৰে। প্ৰধানমন্ত্ৰীগৰাকীয়ে কয় যে কেন্দ্ৰীয় চৰকাৰে বেংকিং ব্যৱস্থা শক্তিশালী কৰিবলৈ প্ৰচেষ্টা হাতত লৈছে। তেওঁ কয় যে চৰকাৰে খাটা থকা লোকসকলৰ ধন সুৰক্ষিত ৰখাৰ বাবে সকলো ব্যৱস্থা হাতত লৈছে। তেওঁ কয় যে ফিক্কিৰ দৰে অনুষ্ঠানে এনেধৰণৰ বিষয়ৰ ওপৰত সজাগতা বৃদ্ধিৰ পদক্ষেপ লোৱা উচিত। তেওঁ কয় যে জি এছ টিক অধিক প্ৰভাৱশালী কৰি তোলাৰ ক্ষেত্ৰতো ফিক্কিয়ে দায়িত্ব লোৱা উচিত। তেওঁ কয় যে ব্যৱস্থা যিমানেই আনুষ্ঠানিক হ’ব সিমানেই দৰিদ্ৰসকল লাভান্বিত হ’ব। বেংকসমূহে ঋণ প্ৰদানৰ বাবে সুবিধা পাব। তেওঁ কয় যে ফিক্কিয়ে ক্ষূদ্ৰ ব্যৱসায়ীসকলৰ মাজত সজাগতা বৃদ্ধিৰ পদক্ষেপ ল’ব বুলি তেওঁ আশাবাদী। প্ৰধানমন্ত্ৰীগৰাকীয়ে কয় যে ইউৰিয়া, বস্ত্ৰশিল্প, অসামৰিক বিমান আৰু স্বাস্থ্য খণ্ডত নীতি সাল-সলনিৰ সিদ্ধান্ত লোৱা হৈছে যাৰ ফলত দেশৰ দৰিদ্ৰসকল লাভান্বিত হ’ব। তেওঁ লগতে সুৰক্ষা, নিৰ্মাণ খণ্ড, খাদ্য প্ৰক্ৰিয়াকৰণ আদি ক্ষেত্ৰত অনা সংস্কাৰৰ কথাও উল্লেখ কৰে। ব্যৱসায় কৰাৰ সুচলতাৰ ক্ষেত্ৰত ভাৰতে ১৪২ স্থানৰ পৰা ১০০ নং স্থানলৈ উন্নীত হোৱা কথাটোও তেওঁ উল্লেখ কৰে। দেশৰ অৰ্থনৈতিক উন্নতিক সূচোৱা আন আন বিষয়সমূহৰ কথা উল্লেখ কৰি কয় যে চৰকাৰে নিয়োগৰ সুবিধা সৃষ্টিৰ ক্ষেত্ৰতো মনোযোগ দিছে। প্ৰধানমন্ত্ৰীগৰাকীয়ে কয় যে খাদ্য প্ৰক্ৰিয়াকৰণ, ষ্টাৰ্ট আপ, আৰ্টিফিচিয়েল ইন্টেলিজেন্স, সৌৰ শক্তি, স্বাস্থ্যসেৱা আদি ক্ষেত্ৰৰ উন্নয়নত ফিক্কিয়ে গুৰুত্বপূৰ্ণ ভূমিকা ল’ব পাৰে আৰু লঘূ, ক্ষূদ্ৰ আৰু মধ্যমীয়া উদ্যোগৰ বিকাশৰ ক্ষেত্ৰত যথেষ্ট অৰিহণা যোগাব পাৰে।